Vintersykling

**Vintersykling** er sykling om vinteren, for eksempel for pendling, trening eller rekreasjon. Sykling om vinteren kjennetegnes ofte av kaldt vær, mindre dagslys og mer mørke. Noen steder kan det komme snø og is på bakken, mens andre steder kan det være lange perioder uten både snø og is. Sykling om vinteren er relativt vanlig, og ifølge Syklistforeningen sin nasjonale sykkelundersøkelse halveres sykkelandelen i Norge på vinteren.

## Vinterisering av sykkelen
En **vintersykkel** er en sykkel som har gjennomgått vinterisering, for eksempel med sykkellys, heldekkende skjermer for å unngå sprut og piggdekk. De fleste typer sykler kan vinteriseres, men terrengsykler, hybrider og grussykler er populære til bysykling. For sykling i terreng med mye snø kan det være nødvendig med feitsykkel som har ekstra brede dekk. Grunnet økt slitasje velger mange rimeligere sykler som vintersykkel. Avhengig av forhold kan vintersykling gi slitasje tilsvarende 2-3 sommersesonger,  men er fremdeles rimelig sammenlignet med bilbruk.

### Synlighet
Det er krav om belysning på sykler som skal brukes i mørke. God belysning er enda mer aktuelt om vinteren siden det er kortere dager og mindre dagslys når det er lyst. Man kan med fordel velge lykter som ikke blender, som for eksempel StVZO-lykter eller andre lykter med linser som former lysbildet slik at lyset kommer lavere enn øynene for motgående kjøretøy, syklister og fotgjengere. I teorien gjør dette vegen tryggere for alle. Det finnes også blinklys for sykler (håndsignaler er vanskeligere å se i mørket), og bremselys som aktiveres av sensorer som detekterer deselerasjon.

Det finnes også reflekser, klistremerker og refleksteip som kan festes på hjul, ramme, med mer.


File:2020-09-11 En bici de nit per l'assagador del Puig.jpg|Godt opplyst veg
File:City bike reflectors.jpg|Reflekser
File:Retractable headlight for bicycle.gif|Sykkel med doble frontlykter og blinklys
File:Busch + Mueller, Cycling World Europe 2025, Meerbusch (P1045283).jpg|Blinklys på bagasjebrett


### Grep
Piggdekk fås med ulike mønster og antall pigger som kan passe til ulike typer sykling. Smale piggdekk med lite mønster og 130-200 pigger kan for eksempel passe til rask pendling i byer eller på steder med sporadisk snø, mens dekk med 240 pigger kan være mer allsidige. Dekk til utfordrende terreng og is kan for eksempel ha grovt mønster og 400 pigger. Flere pigger gir ofte bedre grep, men også mer motstand og mindre fart.

Nye piggdekk bør sykles inn på tørt føre for at piggene skal sette seg godt i dekket (for eksempel 50 km).

Noen anbefaler å senke trykket i dekket på vinterstid for å få bedre grep, på bekostning av høyere rullemotstand. På den andre siden gir dette lavere marktrykk som kan gi piggene dårligere effekt på is.

Bredere dekk gir større kontaktflate og kan gi mindre sporing når man kommer på partier med snø eller slaps. Når man kjøper piggdekk er det viktig å kontrollere at det er plass til dekkene i ramme og skjerm. Det finnes også piggdekk til barnesykkel, barnetilhengere og sammenleggbare sykler i størrelser som ETRTO 406&nbsp;mm (20 toms) og 507&nbsp;mm (24 toms) hjul.


Fil:Nokian_Hakkapeliitta_W240.jpg|Piggdekk for vintersykling


### Elsykler
Elsykler kan gjøre vintersykling enklere ved at man får jevnere tråkk på grunn av motorassistansen, og kan bli sittende på setet i tunge motbakker slik at man beholder vekt på bakhjulet og får bedre grep på bakhjulet. Kulden gjør at man får kortere rekkevidde og må regne med hyppigere lading. Lading bør foregå på et tørt og varmt sted.

### Vedlikehold
På grunn av salting kan det være oftere behov for å skylle av sykkelen og olje eller vokse kjedet. Noen velger sykkel med navgir og ustfritt kjede eller beltedrift for mindre vedlikehold. I tillegg til rust på deler av stål (som kjede) kan også deler av andre metaller (som aluminium) korrodere, for eksempel niplene på hjulene. Elsykler kan være spesielt utsatt for at salt gjør skade på de elektriske komponentene.

Gir- og bremsevaiere kan fryse, og bør derfor kontrolleres før hver tur. Noen anbefaler å bytte gir- og bremsevaiere før vintersesongen. Fungerende bremser er enda viktigere enn på sommerstid, og det kan derfor også være en fordel å se over bremseklossene oftere.


Fil:2009-12-31-fahrrad-im-schnee-by-RalfR-4.jpg|Noen foretrekker navgir på vintersykler
Fil:2010-01-10-winterfahrrad-by-RalfR-3.jpg|Nedsnødd sykkel


## Bekledning
Sykkelbekledning til bruk om vinteren bør være varm og synlig.

Ullundertøy kan brukes innerst. En tynn lue, buff eller balaklava kan brukes under hjelmen. Rundt halsen kan man ha jakke med høy krage, eller bruke buff, skjerf eller lignende. Jakker til vintersykling er gjerne vindtette, iallfall foran. Det kan være fordel med en overtrekksbukse som kan strammes rundt beina slik at den ikke hekter seg fast i kjedet. Det finnes også egne sykkelsko, skotrekk, hansker med ekstra foring laget for bruk om vinteren. Styrevotter (også kalt styremuffer) er et trekk av neopren som brukes av enkelte om vinteren fordi de tar unna vinden og gjør det lunt for hendene. De fås til de fleste typer styrer.

På grunn av mørket om høsten og vinteren legger noen ekstra fokus på synlige klær til, for eksempel ved å bruke refleks eller bekledning med oransje eller gule detaljer. Det finnes også hjelmer med innebygget lykt. 


Fil:Bar_Mitts_on_utility_bike_jeh.jpg|Styrevotter
Fil:Cycling_kit_full_body_winter.jpg|Vinterbekledning


## Vedlikehold av sykkelveger
Vedlikehold av sykkelveger er en lovpålagt kommunal oppgave. Manglende brøyting av snø er en av hovedårsakene til at mange velger å parkere sykkelen om vinteren. Snø kan gjøre sykkelveger ufremkommelige, og løv og løs grus kan også bidra til å gjøre veiene glatte i vinterhalvåret både med og uten frost. Byområder har særlig stort potensiale til å øke andelen vintersyklister gjennom god sykkeltilrettelegging. Dette kan føre til mindre bilbruk, mindre bilkø, bedre helse, miljø og klima.


Fil:Snow Biker (5606212114).jpg|Sykling på snø
Fil:Bicycling-Minneapolis-2007-03-02.jpg|Høye brøytekanter langs vegkanten
Fil:Winter Cycling - geograph.org.uk - 2814821.jpg|To bare hjulspor
Fil:Winter biker (2152064929).jpg|Slaps
Fil:Strogino District 2023-12 1701630722.webp|Dårlig brøyting gjør at sykkelen må leies
Fil:Hudson River Greenway Pier 88 winter jeh.jpg|Sykkelveg dekket av frost
Fil:Parc Paul-Boucher 02.jpg|Bar sykkelveg


## Se også
* Gamasje, bekledning båret over skotøy og nederst på beinet for å beskytte sko, strømper og buksebein mot vann, skitt og kulde

## Referanser